รัฐวิสาหกิจเจ๋งส่งเงินเข้าคลังเกินเป้าหมื่นล.
สคร.ปลื้มประสิทธิภาพรัฐวิสาหกิจดีขึ้น นำส่งรายได้ไตรมาสแรกเกินเป้าเฉียดหมื่นล้าน
17 ม.ค. 2561

สคร.ปลื้มประสิทธิภาพรัฐวิสาหกิจดีขึ้น นำส่งรายได้ไตรมาสแรกเกินเป้าเฉียดหมื่นล้านนายเอกนิติ นิติทัณฑ์ประภาศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า ในเดือน ธ.ค. 2560 รัฐวิสาหกิจส่งรายได้ให้กระทรวงการคลังจำนวน 4,413 ล้านบาท สูงกว่าเป้าหมาย 2,463 ล้านบาท ส่งผลให้ไตรมาสแรกของปีงบประมาณ 2561 รัฐวิสาหกิจส่งรายได้ 4.33 หมื่นล้านบาท ซึ่งสูงกว่าเป้าหมาย 9,557 ล้านบาท หรือคิดเป็น 28% ซึ่งมีส่วนช่วยรักษาเสถียรภาพการคลังของประเทศสำหรับสาเหตุหลักที่รัฐวิสาหกิจนำส่งรายได้แผ่นดินสูงกว่าเป้าหมาย เนื่องจากประสิทธิภาพการดำเนินงานของรัฐวิสาหกิจเพิ่มขึ้น โดยมีรัฐวิสาหกิจที่นำส่งรายได้ไตรมาสแรกของปีงบประมาณ 2561 สูงสุด 5 อันดับแรก ได้แก่ การไฟฟ้าฝ่ายผลิตแห่งประเทศไทย 1.33 หมื่นล้านบาท สำนักงานสลากกินแบ่งรัฐบาล 8,483 ล้านบาท ธนาคารออมสิน 6,525 ล้านบาท การไฟฟ้าส่วนภูมิภาค 5,693 ล้านบาท และการไฟฟ้านครหลวง 2,510 ล้านบาททั้งนี้ ในปีงบประมาณ 2561 สคร.ได้มีนโยบายเพื่อสนับสนุนให้รัฐวิสาหกิจยกระดับประสิทธิภาพการดำเนินงานผ่านการนำระบบเทคโนโลยีสารสนเทศและนวัตกรรมมาใช้ปรับปรุงกระบวนการทำงานให้มีประสิทธิภาพมากยิ่งขึ้น เพื่อจะได้มีผลประกอบการที่ดียิ่งขึ้น และสามารถนำส่งรายได้ปีงบประมาณ 2561 ได้ตามเป้าหมาย 1.37 แสนล้านบาทแหล่งข่าวจากกระทรวงการคลัง เปิดเผยว่า สคร.คาดว่ารัฐวิสาหกิจจะนำส่งรายได้ปีงบประมาณ 2561 เกินกว่าเป้าหมาย 1 หมื่นล้านบาท และปีงบประมาณ 2562 คลังตั้งเป้าให้รัฐวิสาหกิจส่งรายได้ 1.5 แสนล้านบาท